Hæstiréttur staðfesti í gær að þrotabú Baugs ætti að fá samþykkta 14 milljarða króna kröfu í þrotabú Kaupþings . Krafan er sett fram vegna 15 milljarða króna greiðslna Baugs til helstu hluthafa sinna korteri fyrir hrun sem fjármögnuð var með láni frá Kaupþingi . Héraðsdómur komst að þeirri niðurstöðu í fyrra að greiðslan hefði verið gjöf og að rifta ætti greiðslunum . Málið snýst um viðskiptafléttu sem ráðist var í nokkrum mánuðum fyrir hrun þegar smásölurisinn Hagar voru seldir út úr Baugi til félagsins 1998 ehf.með 30 milljarða króna láni frá Kaupþingi . Helstu eigendur Baugs og 1998 voru sama fólkið , Jón Ásgeir Jóhannesson og tengdir aðilar . Í Bakherbergjunum hafa spekingar verið að rýna í dóm Hæstaréttar og séð að þar komi skýrt fram að Baugur hafi ekki átt neinn pening til að standa við greiðslu skulda sinna snemma árs 2008 . Þar segir til dæmis frá því að í byrjun mars 2008 hafi Kaupþing samið kynningu um stöðu Baugs þar sem sagði m.a. að fjárþörf félagsins sýndi að Baugur „ gæti ekki staðið við skuldbindingar sínar án utanaðkomandi íhlutunar eða inngrips “ . Auglýsing Hæstiréttur horfði líka sérstaklega til tölvupósts sem Jón Ásgeir Jóhannesson , sem var stjórnarformaður Baugs á þessum tíma , sendi Hreiðari Má Sigurðssyni , þáverandi forstjóra Kaupþings , 9. júlí 2008 með beiðni um skammtímalán frá bankanum upp á 3,1 milljarð króna til að greiða gjaldfallnar skuldir félagsins . Í dómi Hæstaréttar segir : „ Í niðurlagi bréfsins sagði stjórnarformaðurinn að hann hefði unnið hörðum höndum að því að bæta stöðu sóknaraðila meðal annars með sölu á Högum hf . Vonandi fyndu þeir lausn næsta dag en ef ekki „ þá þurfum við ekki að spyrja að leikslokum . “ Lánið fékkst og Baugur gat haldið áfram . Lausnin var þó skammgóður vermir . Baugur fór á endanum í risavaxið gjaldþrot í mars 2009 . Um 400 milljarða króna kröfum var lýst í búið og um 100 milljarða króna kröfur voru samþykktar . Heimtur voru í vor um eitt prósent en dómur Hæstaréttar í gær mun hækka þær eitthvað . Leikslokin urðu því á endanum frekar súr fyrir kröfuhafa Baugs . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .